b'\n_START_ARTICLE_\nSalvador Allende\n_START_SECTION_\nZgodnje \xc5\xbeivljenje\n_START_PARAGRAPH_\nAllende se je rodil 26. junija 1908 v Santiagu . Bil je sin Salvadorja Allendeja Castra in Laure Gossens Uribe. Dru\xc5\xbeina Allende je pripadala \xc4\x8dilskemu zgornjemu srednjemu razredu in je imela dolgo tradicijo politi\xc4\x8dnega sodelovanja v progresivnih in liberalnih krogih. Njegov dedek je bil pomemben zdravnik in socialni reformist, ki je v \xc4\x8cilu ustanovil eno od prvih sekularnih \xc5\xa1ol.  Salvador Allende je bil baskovskega  in belgijskega  porekla._NEWLINE_Allende je obiskoval srednjo \xc5\xa1olo v Liceu Eduardo de la Barra v Valpara\xc3\xadsu. Na najstnika je glavni intelektualni in politi\xc4\x8dni vpliv izvajal \xc4\x8devljar Juan De Marchi, anarhist, rojen v Italiji. Allende je bil v mladosti nadarjen \xc5\xa1portnik, bil je \xc4\x8dlan \xc5\xa1portnega kluba Everton de Vi\xc3\xb1a del Mar (imenovan po bolj znanem angle\xc5\xa1kem nogometnem klubu z istim imenom), kjer je bil odli\xc4\x8den pri skoku. Leta 1933 je Allende diplomiral na \xc4\x8cilski univerzi. V tem \xc4\x8dasu na medicinski \xc5\xa1oli je na Allendeja vplival profesor Max Westenhofer, nem\xc5\xa1ki patolog, ki je poudarjal socialne determinante bolezni in socialne medicine.\n_START_SECTION_\nPoliti\xc4\x8dna kariera\n_START_PARAGRAPH_\nPoliti\xc4\x8dna kariera Salvadorja Allendeja je trajala ve\xc4\x8d kot 40 let. \xc5\xa0e kot \xc5\xa1tudent na medicinski fakulteti je bil zaprt zaradi svojih radikalnih politi\xc4\x8dnih stali\xc5\xa1\xc4\x8d. Njegovo politi\xc4\x8dno kariero lahko razdelimo na dve obdobji, obdobje od leta 1933 do 1970 in od leta 1970 ko je postal predsednik, do njegove odstranitve z oblasti z voja\xc5\xa1kim udarom leta 1973.\n_START_SECTION_\nObdobje od leta 1933 do 1970\n_START_PARAGRAPH_\nSocialisti\xc4\x8dno partijo osnuje leta 1933 in postane njen voditelj. V za\xc4\x8detku politi\xc4\x8dne kariere je pomagal vladi Narodne fronte in bil v njej od leta 1938 do 1941 minister za zdravje, leta 1945 postane senator, potem je bil izbran za podpredsednika in zatem za predsednika senata. Kot kandidat levice in vodja Fronte narodne akcije je neuspe\xc5\xa1no sodeloval na volitvah leta 1952, 1958 in 1964.\n_START_SECTION_\nObdobje od leta 1970 do 1973\n_START_PARAGRAPH_\nKot kandidat levice, Gibanja narodne enotnosti, ki so ga osnovali socialisti, komunisti, radikalci in demokr\xc5\xa1\xc4\x8danski disidenti, je septembra 1970 zmagal na volitvah s 36,3% glasov in za\xc4\x8del mandat 3. novembra 1970 ter tako postal 29. predsednik \xc4\x8cila. Za\xc4\x8del je program neodvisnosti, razvoja in usmerjenosti dr\xc5\xbeave k socializmu preko procesa postopnih in demokrati\xc4\x8dnih dru\xc5\xbebenih sprememb._NEWLINE_Allende je bil prvi marksisti\xc4\x8dni politik izbran za predsednika dr\xc5\xbeave na volitvah. S svojo politiko agrarne reforme, nacionalizacije rudnih bogastev in pravi\xc4\x8dne razdelitve bogastva, je mo\xc4\x8dno ogrozil interese bur\xc5\xbeoazije in tujih, posebej ameri\xc5\xa1kih dru\xc5\xbeb. _NEWLINE_V \xc4\x8dasu voja\xc5\xa1kega urada 11. septembra 1973 je naredil samomor. Bil je dobitnik Leninove nagrade za mir leta 1973.\n_START_SECTION_\nZunanji odnosi v \xc4\x8dasu Allendejevega predsedovanja\n_START_PARAGRAPH_\nAllendejeva vlada je posku\xc5\xa1ala vzdr\xc5\xbeevati normalne odnose z Zdru\xc5\xbeenimi dr\xc5\xbeavami. Toda, ko je \xc4\x8cile nacionaliziral industrijo bakra, je Washington prekinil kredite in pove\xc4\x8dal podporo opoziciji. \xc4\x8cile si prizadeval poiskati nadomestne vire trgovine in financ in se zbli\xc5\xbeal s Sovjetsko zvezo, ki se je zavezala, da bo v naslednjih \xc5\xa1estih letih vlo\xc5\xbeila pribli\xc5\xbeno 400 milijonov dolarjev. Allendejeva vlada je bila razo\xc4\x8darana, saj je prejela precej manj gospodarske pomo\xc4\x8di ZSSR kot je upala. Trgovina med dr\xc5\xbeavama se ni bistveno pove\xc4\x8dala in posojila so bila povezana predvsem z nakupom sovjetske opreme. Poleg tega so bili krediti iz Sovjetske zveze veliko manj\xc5\xa1i od tistih, ki so bili zagotovljeni Ljudski republiki Kitajski in dr\xc5\xbeavam Vzhodne Evrope. Ko je Allende ob koncu leta 1972 obiskal ZSSR v iskanju ve\xc4\x8d pomo\xc4\x8di in dodatnih kreditnih linij, je bil po treh letih zavrnjen.\n_START_SECTION_\nOdnosi Jugoslavije in \xc4\x8cila\n_START_PARAGRAPH_\nJugoslavija je imela tradicionalno dobre odnose s \xc4\x8cilom, ki so se \xc5\xa1e poglobili s prihodom Allendeja na mesto predsednika \xc4\x8cila. Bil je velik prijatelj Jugoslavije in predsednika Tita, \xc4\x8cile pa je bil tudi \xc4\x8dlan gibanja neuvr\xc5\xa1\xc4\x8denih. V tem obdobju je bilo sodelovanje med dr\xc5\xbeavama na vrhuncu, tako na gospodarskem, politi\xc4\x8dnem kot tudi na trgovinskem podro\xc4\x8dju._NEWLINE_Po izvedenem voja\xc5\xa1kem prevratu generala Augusta Pinocheta, Jugoslavija ni priznala nasilno vzpostavljeno vlado voja\xc5\xa1ke hunte in prekinila diplomatske odnose s \xc4\x8cilom. Odnosi so bili na konzularnem nivoju. _NEWLINE_V spomin na Salvadorja Allendeja so mesta \xc5\xa1irom biv\xc5\xa1e Jugoslavije imenovala po njem ulice, v Srbiji so v Beogradu, Ni\xc5\xa1u, Somboru, Pre\xc5\xa1evu in Kru\xc5\xa1evcu, tudi v Ljubljani je Allendejeva ulica.\n_START_SECTION_\nSmrt\n_START_PARAGRAPH_\nTik pred zajetjem La Monede (predsedni\xc5\xa1ke pala\xc4\x8de), s pi\xc5\xa1tolo in eksplozijami jasno sli\xc5\xa1animi v ozadju, je imel Allende svoj poslovilni govor v \xc5\xbeivo na radiu, ko je govoril o sebi v preteklem \xc4\x8dasu, o njegovi ljubezni do \xc4\x8cila in njegovi globoki veri v njeno prihodnost. Povedal je, da njegova zaveza \xc4\x8cilu mu ni omogo\xc4\x8dila enostavnega izhoda in ga ne bi uporabili kot propagandno orodje tistih, ki jih je imenoval "izdajalci" (zavrnil je ponudbo varnega prehoda), kar jasno pomeni, da se je nameraval boriti do konca. _NEWLINE_Kmalu zatem so predstavniki dr\xc5\xbeavnega udara napovedali, da je Allende storil samomor. Uradna izjava pravi, da je bilo oro\xc5\xbeje, ki ga je uporabil, avtomatska pu\xc5\xa1ka. Pred smrtjo so ga  ve\xc4\x8dkrat fotografiral s pu\xc5\xa1ko AK-47, darilom Fidela Castra.  Z njo je bil najden mrtev, v skladu z dana\xc5\xa1njimi izjavami, ki so jih podali uradniki re\xc5\xbeima Pinocheta._NEWLINE_Vztrajni dvomi o na\xc4\x8dinu Allendejeve smrti so se ohranili v celotnem obdobju Pinochetovega re\xc5\xbeima. Veliko \xc4\x8cilencev in neodvisnih opazovalcev je zavrnilo razlago vladne razli\xc4\x8dice dogodkov ob \xc5\xa1pekulaciji, da so Allendeja umorili vladni predstavniki. Ko se je leta 2011 na \xc4\x8dilskem sodi\xc5\xa1\xc4\x8du za\xc4\x8dela kazenska preiskava o okoli\xc5\xa1\xc4\x8dinah Allendejeve smrti, Pinocheta \xc5\xbee dolgo ni na oblasti, \xc4\x8cile pa je medtem postal ena najstabilnej\xc5\xa1ih demokracij v Ameriki po indeksu demokracije The Economist.\n_START_SECTION_\nPolemike okoli smrti Salvadorja Allendeja\n_START_PARAGRAPH_\nPosmrtni ostanki Salvadorja Allendeja so bili izkopani v maju 2011 v okviru preiskave za\xc4\x8dete 27. januarja 2011 s ciljem ugotoviti resnico o tem ali je bil ubit ali je naredil samomor. Allende je bil najden mrtev z rano od naboja v presedni\xc5\xa1ki pala\xc4\x8di Moneda po dr\xc5\xbeavnem udaru generala Augusta Pinocheta 11. septembra 1973. _NEWLINE_Oro\xc5\xbeje ni bilo najdeno, mrtvega Allendeja njegova \xc5\xbeena in h\xc4\x8dere nikoli niso videle. Na hitro so ga pokopali v grobnici njegovega sorodnika, z dr\xc5\xbeavnimi \xc4\x8dastmi je bil ponovno pokopan leta 1990 po kon\xc4\x8danju vladavine voja\xc5\xa1ke hunte. _NEWLINE_Salvador Allende je bil kon\xc4\x8dno tretji\xc4\x8d pokopan v krogu svoje dru\xc5\xbeine v Santiagu, po tem ko so rezultati uradne avtopsije pokazali, da je naredil samomor v \xc4\x8dasu voja\xc5\xa1kega udara. Kljub temu nekateri \xc5\xa1e naprej menijo, tudi Fidel Castro, da je bil ubit.\n_START_SECTION_\nDru\xc5\xbeina\n_START_PARAGRAPH_\nZnani sorodniki Salvadorja Allendeja so njegova h\xc4\x8derka Isabel Allende (politi\xc4\x8darka) in njegova druga ne\xc4\x8dakinja Isabel Allende (pisateljica), drugi vnuki in h\xc4\x8di iz bli\xc5\xbenje dru\xc5\xbeine kot Jurado Allende. drugi vnuk rojen na Kubi s priimki Fernandez Allende\n_START_SECTION_\nSpomin\n_START_PARAGRAPH_\nSpomenik posve\xc4\x8den Allendeju je kip pred Palacio de la Moneda. Postavitev kipa ni bila brez polemik, saj stoji ob vzhodnem robu Plaza de la Ciudadan\xc3\xada, trg s spomeniki \xc5\xa1tevilnih \xc4\x8dilskih dr\xc5\xbeavnikov. Vendar pa kip ne stoji na trgu ampak na plo\xc4\x8dniku in je obrnjen proti vhodu na pala\xc4\x8do._NEWLINE_Allende je pokopan na splo\xc5\xa1nem pokopali\xc5\xa1\xc4\x8du v Santiagu.  Njegov grob nenehno obiskujejo tujci in doma\xc4\x8dini._NEWLINE_V Nikaragvi se po njem imenuje turisti\xc4\x8dno pristani\xc5\xa1\xc4\x8de glavnega mesta Managua, prvega socialisti\xc4\x8dnega predsednika Latinske Amerike. Port Salvador Allende je v bli\xc5\xbeini mestnega sredi\xc5\xa1\xc4\x8de Manague._NEWLINE_Njegova zlomljena o\xc4\x8dala so od leta 1996 v \xc4\x8cilskem narodnem muzeju, ko jih je prinesla \xc5\xbeenska, ki jih je leta 1973 na\xc5\xa1la v La Monedi. _NEWLINE_Po njem so poimenovane ulice \xc5\xa1irom po svetu.'